b'\n_START_ARTICLE_\nMaine Mendoza\n_START_SECTION_\nPersonal na buhay\n_START_PARAGRAPH_\nSi Maine ay ipinanganak at lumaki sa bayan ng Santa Maria sa lalawigan ng Bulacan. Siya ay ikaapat sa limang magkakapatid. Nagtapos siya ng elementarya sa St. Paul School of Sta. Maria at ng sekundarya sa St. Paul College of Bocaue. Nakamit ni Mendoza ang kanyang digri batsilyer (bachelor\'s degree) sa Sining Kulinarya (Culinary Arts) sa De La Salle-College of St. Benilde. Siya rin ay nagsanay on-the-job para sa kanyang propesyon sa The Sagamore sa Bolton Landing sa New York.\n_START_SECTION_\nKarera\n_START_PARAGRAPH_\nNagsimulang umarangkada ang karera ni Mendoza matapos maging viral ang kanyang mga compilation ng Dubsmash, kung saan ginagaya niya si Kris Aquino, dahilan kung bakit nakakuha ito ng isang milyong tingin sa loob lamang ng magdamag. Nagsimula siyang magpaskil ng mga compilation ng Dubsmash sa Facebook kung saan isa sa mga bidyong kanyang ipinaskil ay nakakuha ng isang milyong tingin sa loob lamang ng 24 oras. Dito niya nakamit ang titulong "Reyna ng Dubsmash". Ito ang nagbukas ng iba\'t ibang oportunidad para kay Mendoza. Nagkaroon siya ng pagkakataong makipag-isa sa iba pang mga gumagamit ng Dubsmash, nakilala nang personal si Kris Aquino, at nakapag-odisyon sa Eat Bulaga!. Kasunod nito\'y inilagay siya sa palabas bilang si Yaya Dub, ang kasambahay ng karakter ni Wally Bayola na si Lola Nidora, sa segment ng Eat Bulaga! na Juan For All, All For Juan. Ang karakter ni Mendoza na si Yaya Dub ay ipinapareha sa kasamang punong-abala ng Eat Bulaga! na si Alden Richards, sa isang munting seryeng bahagi ng palabas na tinatawag na KalyeSerye._NEWLINE_Nakatakda sina Mendoza at Richards na mapanood sa hinihiling na kalahok sa Paligsahan ng mga Pelikula ng Kalakhang Maynila ng 2015 na Romcom-in Mo Ako. Naibalitang sina Vic Sotto at Ai-Ai de las Alas ang magiging mga bida ng nasabing pelikula. Ito ay sa direksiyon ni Jose Javier Reyes.'